text: সবাইকে অপেক্ষায় রেখে দিলেন সাকিব
  সবাইকে অপেক্ষায় রেখে…
  জানুয়ারী ২২, ২০২০ | ৬:০৭ অপরাহ্ন
  ম্যাচ ফিক্সিংয়ের প্রস্তাব পেয়ে সেটা গ্রহণ না করলেও সেটা গোপন করে গিয়ে নিষেধাজ্ঞার কবলে পড়েছেন সাকিব আল হাসান। এক বছর থাকবেন ক্রিকেটের বাইরে। তবে নিষেধাজ্ঞা পাবার দিনেই সাকিব বলেছিলেন ফিরে আসবেন আরো শক্তিশালী হয়ে। কিভাবে নিজেকে ফিট রাখছেন সেটা অবশ্য খোলাসা করতে চান না সাকিব।
  লাইফবয়ের সঙ্গে সাকিব আল হাসানের সম্পর্কের ৯ বছর পূর্ণ হয়েছে। আজ ৩ বছরের জন্য চুক্তি নবায়ন করেছে লাইফবয়। নতুন বিজ্ঞাপন লঞ্চ করেছে লাইফবয়। যেখানেও বলা হচ্ছে সাকিব ফিরবেন আরো শক্তিশালী হয়ে।
  শক্তিশালী হয়ে ফিরে আসার জন্য সাকিব কি করছেন সেটা অবশ্য অজানা সবার। আজ লাইফবয়ের 'নাইন ইয়ার্স নট আউট' প্রোগ্রামে সাকিবকে এই প্রশ্ন করা হলে অপেক্ষা করতে বলেন সাকিব।
  'সেটার জন্য আসলে অপেক্ষা করতে হবে আপনাদের, আমি ফিরে আসা পর্যন্ত। কারণ, আমি বললাম আমি অনেক কিছু করে এসেছি। কিন্তু সেটা প্রমাণিত হলো না। সেটার ফল আসলে ভালো হবে না, অতো গ্রহণযোগ্যতাও থাকবে না। অপেক্ষা করেন। যদি সবকিছু ঠিকঠাক থাকে তাহলে সব উত্তর সময়ই বলে দিবে।'
  সাভাবিকভাবেই ক্রিকেট থেকে দূরে থেকে মিস করছেন সাকিব। এটাকে নরমাল ঘটনা বলছেন সাকিব।
  'একটা জিনিসের সঙ্গে যখন আপনার অনেকদিনের সম্পৃক্ততা থাকবে সেটা আপনার পছন্দের হোক বা না পছন্দের হোক; আপনি চান বা না চান আপনি সেটাকে মিস করবেন। এটাই স্বাভাবিক। আমার ক্ষেত্রেও ডিফারেন্ট কিছু না। তো স্বাভাবিকভাবেই মিস করছি। এবং এটা খুব নরমাল একজন মানুষের ক্ষেত্রে।'
  যা কিছু সবাইকে জানানোর দরকার সেটা সময় হলে জানাবেন সাকিব। এখন সবকিছু নিয়ে কথা বলতে স্বাচ্ছন্দ্য বোধ করছেন না তিনি।
  'এই জিনিস গুলো আসলে আমি শেয়ার করতে চাই না। যখন শেয়ার করার সময় আসবে, যখন মনে হবে শেয়ার করা দরকার তখন করবো আসলে। তার আগ পর্যন্ত এসব বিষয় নিয়ে আমি কথা বলতে স্বাচ্ছন্দ্য বোধ করছি না।'